Na temelju članka 21. Statuta Turističke zajednice općine Kreševo (u daljnjem tekstu: TZ Kreševo) na ovoj Skupštini, održanoj 22. 1. 2024. godine, usvaja:

**POSLOVNIK O RADU SKUPŠTINE TZ KREŠEVO**

**Opće odredbe**

**Članak l.**

Poslovnikom o radu Skupštine TZ Kreševo regulira se sazivanje, rad, red, odlučivanje, izbor tijela, te ostala bitna pitanja za rad Skupštine.

**Članovi**

**Članak 2.**

Skupštinu TZ Kreševo čine izabrane pravne i fizičke osobe članovi TZ općine i predstavnici Osnivača.

**Članak 3.**

Rad na Skupštini je javan, osim ako Skupština drukčije ne odluči.

Skupštini mogu nazočiti pozvani gosti, predstavnici medija i ostale osobe, ali ne sudjeluju u raspravi i odlučivanju.

**Članak 4.**

Odredbe ovog Poslovnika obvezne su za sve osobe koje na bilo koji način sudjeluju u radu sjednice Skupštine ili nazoče istoj.

**Sazivanje sjednice**

**Članak 5.**

Osnivačku skupštinu saziva nadležni organ općine Kreševo.

Predsjednik Skupštine saziva Skupštinu na Izvještajno zasjedanje najmanje dva puta godišnje, a svake četiri (4) godine na Izborno zasjedanje.

Izvanredno zasjedanje Skupštine saziva Turističko vijeće, Nadzorni odbor ili većina članova Skupštine, sukladno Statutu TZ Kreševo.

**Članak 6.**

Za sjednicu Skupštine članovi se pozivaju pismenim pozivom ili putem e-maila najkasnije sedam (7) dana prije održavanja sjednice Skupštine.

**Članak 7.**

Poziv za sjednicu Skupštine mora sadržavati: - naziv TZ, nadnevak otpreme poziva i urudžbeni broj; - nadnevak održavanja sjednice Skupštine, te mjesto i vrijeme održavanja sjednice Skupštine; - prijedlog dnevnog reda; - potpis Predsjednika Skupštine, odnosno nadležnog općinskog organa pri sazivanju Osnivačke skupštine.

**Članak 8.**

Skupština pravovaljano odlučuje ako je nazočna natpolovična većina svih članova Skupštine.

**Rad Skupštine**

**Članak 9.**

Predsjednik otvara sjednicu Skupštine, pozdravlja sve nazočne i obrazlaže razlog sazivanja Skupštine.

Osnivačku skupštinu otvara osoba ovlaštena od strane Osnivača i vodi je do izbora predsjednika Skupštine.

**Članak 10.**

Prije rasprave o dnevnom redu imenuje se: - zapisničar; - dva ovjerovitelja zapisnika; - tri člana verifikacijske komisije.

**Članak 11.**

Osoba ovlaštena od strane Osnivača predlaže Dnevni red Skupštine.

Komisija za ovjeru mandata članova Skupštine bira se samo za Izbornu skupštinu.

**Članak 12.**

Sukladno usvojenom dnevnom redu, pristupa se izboru radni tijela, te predsjednika Skupštine, koji nakon izbora preuzima vođenje sjednice. Ravnanje radom sjednice i sudjelovanje u raspravi

**Članak 13.**

Predsjednik Skupštine daje prijedlog Poslovnika o radu Skupštine na čitanje, ako nije prethodno dostavljen svim delegatima uz poziv.

Nakon provedene rasprave po prijedlogu Poslovnika, isti se daje na usvajanje.

**Članak 14.**

Riječ na sjednici Skupštine delegatu Skupštine daje predsjednik Skupštine na zahtjev delegata.

Prijava za raspravu podnosi se dizanjem ruke.

Po istoj točki dnevnog reda sudionici imaju pravo dobiti riječ jednom, a govor ne može trajati dulje od 5 (pet) minuta. Iznimno, govor može trajati i dulje, uz dopuštenje predsjednika Skupštine.

Govornik može govoriti samo o temi o kojoj se raspravlja prema utvrđenom dnevnom redu. U suprotnom, predsjednik Skupštine izriče opomenu.

Ako se govornik i poslije opomene ne drži dnevnog reda, predsjednik Skupštine oduzeti će mu riječ, a po potrebi i udaljiti sa sjednice.

Sudionici imaju pravo zatražiti riječ i da bi dali odgovor (repliku) na navod za koji drže da je netočan.

Predsjednik Skupštine daje riječ sudioniku koji ima repliku odmah iza govornika čija je rasprava predmet replike.

U odgovoru govornik se mora ograničiti samo na ispravak ili objašnjenje, te njegov govor ne može trajati dulje od 2 (dvije) minute.

**Odlučivanje na sjednici**

**Članak 15.**

Glasovanje na sjednici Skupštine je javno ako ovim Poslovnikom nije drugačije određeno ili ako se na sjednici odluči da će se o pojedinim pitanjima odlučivati tajno.

Javno se glasuje dizanjem ruke ili poimenično.

Članovi mogu glasovati ZA ili PROTIV prijedloga ili se SUZDRŽATI od glasovanja.

Tajno se glasuje na ovjerenim glasačkim listićima.

Nevažećim se smatraju glasački listići iz kojih se ne može točno utvrditi je li član Skupštine glasovao ZA ili PROTIV prijedloga.

Tajno glasovanje provodi Povjerenstvo od tri člana od kojih je jedan predsjednik, a imenuje ga Povjerenstvo od svojih članova.

**Članak 16.**

Kada završi rasprava o određenom pitanju, odnosno po određenoj točki dnevnog reda, pristupa se donošenju odluka, zaključaka ili drugih akata.

Prijedlog o kojem će se glasovati formulira predsjednik Skupštine.

**Članak 17.**

Rezultate glasovanja utvrđuje predsjednik Skupštine, koji nakon završenog glasovanja objavljuje je li prijedlog usvojen ili odbijen. Odluka Skupštine je pravovaljana od trenutka kada je istu proglasio predsjednik Skupštine.

**Izbori članova tijela, delegata, kandidata**

**Članak 18.**

Predsjednik Skupštine upoznaje članove Skupštine s načinom predlaganja kandidata i načinom izbora članova tijela TZ Kreševo.

Predsjednik Skupštine obavještava delegate o kandidatima u tijelima TZ Kreševo.

Isti kandidat ne može biti na više lista za tijela TZ Kreševo.

**Članak 19.**

Verifikacijska komisija podnosi izvješće o broju nazočnih delegata na Skupštini, te proglašava sjednicu Skupštine pravovaljanom.

Predsjednik komisije podnosi izvješće Skupštini o pravovaljanosti kandidatura.

**Članak 20.**

Predsjednik izborne komisije podnosi izvješće Skupštini o rezultatima glasovanja.

Članovi izborne komisije ne mogu biti kandidati za člana Turističkog vijeća ili Nadzornog odbora.

**Članak 21.**

Rezultate izbora prema izvješću izborne komisije proglašava predsjednik Skupštine.

**Članak 22.**

Izborni materijali sjednice Skupštine moraju se čuvati u arhivu TZ Kreševo najmanje 5 godina.

**Prekid rada i zaključenje Skupštine**

**Članak 23.**

Predsjednik Skupštine može prekinuti sjednicu Skupštine u slučaju da se stegovnim mjerama ne može održati red na sjednici.

Ako dođe do prekida u radu sjednice Skupštine, predsjednik Skupštine određuje vrijeme trajanja prekida i vrijeme kada će Skupštine nastaviti s radom.

Članak 24.

Skupština zaključuje svoj rad kada se iscrpe sve točke utvrđenog dnevnog reda i donesu potrebite odluke.

Skupštinu zaključuje predsjednik Skupštine.

**Održavanje reda**

**Članak 25.**

Red na sjednici Skupštine osigurava predsjednik Skupštine.

Predsjednik osigurava da govornik ne bude ometan ili sprječavan u svom izlaganju te da ne bude učinjena povreda dostojanstva bilo koga od nazočnih.

U slučaju remećenja reda, predsjednik će počinitelja upozoriti, a u slučaju ponavljanja, može ga i udaljiti iz dvorane.

**Zapisnik o radu**

**Članak 26.**

Zapisnik o radu Skupštine mora sadržavati: - naziv Skupštine - nadnevak, mjesto i vrijeme početka sjednice Skupštine - utvrđeni dnevni red - izvješće verifikacijske komisije - izabrana radna tijela - ime i prezime voditelja zapisnika i dva ovjerovitelja zapisnika - tijek rada sjednice Skupštine - sažetak rasprava po pojedinim točkama utvrđenog dnevnog reda s imenima sudionika rasprave - sve odluke i zaključke donesene na sjednici Skupštine - vrijeme zaključenja sjednice Skupštine; - potpis voditelja zapisnika i dva ovjerovitelja zapisnika.

Zapisnik se mora izraditi u pismenoj formi u roku od sedam (7) dana od dana održavanja Skupštine.

Prilog zapisnika Skupštine može sadržavati audio zapis sa Skupštine, sve radne materijale, glasačke listiće i zapisnike radnih tijela, te se isti moraju čuvati u arhivu TZ Kreševo najmanje do saziva iduće Skupštine.

**Vjerodostojno tumačenje**

**Članak 27.**

Tumačenje ovog Poslovnika daje Skupština.

**Stupanje na snagu**

**Članak 28.**

Ovaj Poslovnik stupa na snagu i primjenjuje se od trenutka njegovog usvajanja na Skupštini.

U Kreševu, 22. 1. 2024. godine

Skupština Turističke zajednice Kreševo

PREDSJEDNIK  
 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_